input: ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/365 ΤΗΣ ΕΠΙΤΡΟΠΉΣ
  της 4ης Μαρτίου 2015
  για τη χορήγηση παρεκκλίσεων σε ορισμένα κράτη μέλη σχετικά με τη διαβίβαση των στατιστικών βάσει του κανονισμού (ΕΚ) αριθ. 1338/2008 του Ευρωπαϊκού Κοινοβουλίου και του Συμβουλίου, όσον αφορά τις στατιστικές για τις δαπάνες και τη χρηματοδότηση της υγειονομικής περίθαλψης
  [κοινοποιηθείσα υπό τον αριθμό C(2015) 1377]
  (Τα κείμενα στην ολλανδική, αγγλική, ρουμανική και ισπανική γλώσσα είναι τα μόνα αυθεντικά)
  (Κείμενο που παρουσιάζει ενδιαφέρον για τον ΕΟΧ)
  Η ΕΥΡΩΠΑΪΚΗ ΕΠΙΤΡΟΠΗ,
  Έχοντας υπόψη τη Συνθήκη για τη λειτουργία της Ευρωπαϊκής Ένωσης,
  Έχοντας υπόψη τον κανονισμό (ΕΚ) αριθ. 1338/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, σχετικά με τις κοινοτικές στατιστικές στους τομείς της δημόσιας υγείας και της υγείας και ασφάλειας στην εργασία (1), και ιδίως το άρθρο 9 παράγραφος 2,
  Εκτιμώντας τα ακόλουθα:
  (1)
  Ο κανονισμός (ΕΚ) αριθ. 1338/2008 θεσπίζει κοινό πλαίσιο για τη συστηματική παραγωγή ευρωπαϊκών στατιστικών σχετικά με τη δημόσια υγεία και την υγεία και την ασφάλεια στην εργασία.
  (2)
  Ο κανονισμός (ΕΚ) αριθ. 1338/2008 απαιτεί από τα κράτη μέλη να υποβάλλουν στατιστικές για τις δαπάνες και τη χρηματοδότηση της υγειονομικής περίθαλψης, όπως ορίζεται στο παράρτημα II του εν λόγω κανονισμού.
  (3)
  Σύμφωνα με το άρθρο 9 παράγραφος 2 του κανονισμού (ΕΚ) αριθ. 1338/2008, εφόσον απαιτείται, θεσπίζονται παρεκκλίσεις και μεταβατικές περίοδοι για τα κράτη μέλη, αμφότερες με βάση αντικειμενικά κριτήρια.
  (4)
  Το Βασίλειο της Ισπανίας, το Βασίλειο των Κάτω Χωρών, η Ρουμανία και το Ηνωμένο Βασίλειο της Μεγάλης Βρετανίας και της Βορείου Ιρλανδίας ζήτησαν παρεκκλίσεις λόγω της ανάγκης για σημαντικές προσαρμογές στα εθνικά στατιστικά συστήματά τους, προκειμένου να συμμορφωθούν με τον κανονισμό (ΕΚ) αριθ. 1338/2008.
  (5)
  Ως εκ τούτου, θα πρέπει να χορηγηθούν οι παρεκκλίσεις που ζητήθηκαν από τα εν λόγω κράτη μέλη.
  (6)
  Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής του ευρωπαϊκού στατιστικού συστήματος,
  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
  Άρθρο 1
  Οι παρεκκλίσεις που παρατίθενται στο παράρτημα χορηγούνται στο Βασίλειο της Ισπανίας, στο Βασίλειο των Κάτω Χωρών, στη Ρουμανία και στο Ηνωμένο Βασίλειο.
  Άρθρο 2
  Η παρούσα απόφαση απευθύνεται στο Βασίλειο της Ισπανίας, στο Βασίλειο των Κάτω Χωρών, στη Ρουμανία και στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
  Βρυξέλλες, 4 Μαρτίου 2015.